NAKON SJEDNICE PREDSJEDNIŠTVA HDZ-A

"Glavni tajnik stranke nas je obavijestio o neslužbenim rezultatima. Ipak, neće biti nekih velikih promjena. Donijeli smo odluku da se drugi dio izbornog procesa odgodi do daljnjega. Isto tako, dogovorili smo se oko paketa mjera zbog posljedica korona virusa. Donijeli smo konsenzus da se za tajnika za odnose s političkim strankama imenuje Tomislav Čuljak, da se za tajnika za gospodarska pitanja imenuje Darko Horvat, da se umjesto Milijana Brkića na mjesto potpredsjednika Sabora predloži Antu Sanadera te da se za predsjednika Odbora za vanjsku politiku umjesto Mire Kovača predloži jednog od kolega iz Hrvatskog sabora. To će se dogovoriti na razini Sabora", rekao je Plenković.

Istaknuo je da neće biti odmazde protiv poraženih na unutarstranačkim izborima, ali da na te funkcije trebaju doći osobe koje podržavaju smjer stranke i vodstva.

"Ovo su promjene koje su sukladne novom vodstvu stranke. To su važne dužnosti na kojima će biti ljudi koji podržavaju smjer stranke i vodstva. Svi oni ostaju saborski zastupnici i mogu nastaviti raditi svoj posao. Ovo su čisto operativne promjene. Nisam se čuo s njima, ali o svemu ih je obavijestio glavni tajnik", zaključio je Plenković.

'Namirnica ima, vodite računa i o drugim sugrađanima'

Plenković se osvrnuo i na prijedlog Europske komisije da se u sklopu napora za suzbijanje širenja koronavirusa privremeno uvedu restrikcije za ulazak u Europsku uniju.

"Komisija pokušava poduzeti mjere koje bi spriječile dolazak epidemije izvan članica Europske unije, dio država zatvara granice unutra, a ono što moramo učiniti je zajednički europski odgovor a opet voditi računa o specifičnosti svake od zemalja i dinamično suzbijati epidemiju”, rekao je.

Pojasnio je kako je Komisija samo dala preporuke a da će države odlučivati ovisno o razvoju situacije i situacijom u susjednim zemljama.

Plenković je pozvao građane da slijede preporuke epidemiologa, zdravstvenih djelatnika i Stožera za civilnu zaštitu te da ne stvaraju paniku pretjeranim stvaranjem zaliha i pražnjenjem polica u trgovinama. "Namirnica ima, vodite računa i o drugim sugrađanima, nemojte stvarati prekomjerne zalihe jer to nije potrebno", apelirao je.

Pozvao je i građane da ne stvaraju paniku u financijskom pogledu povlačenjem depozita ili povlačenjem novaca iz investicijskih fondova. "Hrvatska je danas otporna na krize, naše gospodarstvo je otpornije na krizi i naše financije su otpornije na krizu", istaknuo je i najavio za utorak prijedlog izmjene 20 zakona u cilju olakšavanje likvidnosti i očuvanje radnih mjesta.

Odbacio je da će jedna od mjera biti osnivanje stabilizacijsko fonda od milijardi kuna u koji bi novac uplatili mirovinski fondovi "Takav prijedlog još nije došao do mene", kazao je.

Premijer je napomenuo i kako sve odluke na nižoj županijskoj, gradskoj i općinskoj razini moraju biti koordinirane s nacionalnim Stožerom civilne zaštite kako bi mjere bile ujednačene.